open-index/open-wikipedia-markdown huggingface dataset:
Studieforbund

Et **studieforbund** er en ideell organisasjon som har voksenopplæring som hovedformål, og som består av to eller flere medlemsorganisasjoner.

Voksnes læring i studieforbundene er som oftest ikke-formell, men enkelte studieforbund har også tilbud innen det formelle utdanningssystemet. Det finnes 13 godkjente studieforbund i Norge, og disse har tett på 500 medlemsorganisasjoner og 45.000 studietiltak for godt over 550.000 deltakere. De 13 godkjente studieforbundene fordeler seg mellom 3 godkjente studieforbund under Kunnskapsdepartementet (KD) og 10 godkjente studieforbund under Kultur- og likestillingsdepartementet (KUD). Voksenopplæringsforbundet (VOFO) er interesseorganisasjon for studieforbund i norge, de tre godkjente studieforbundene under KD er organisert under Kompetanseforbundet (KFO). Voksnes læring i studieforbundene bygger på like muligheter til læring for alle, og på demokratiske læringsformer i et livslangt læringsperspektiv.

Studieforbundene er sentrale leverandører av opplæring og kurs rettet inn mot kultursektoren og for arbeidslivsrettet kompetanseheving og integrering. Estetiske fag og håndverksfag utgjør over halvparten av all den godkjente kursvirksomheten som følge av en betydelig andel medlemmer innenfor kulturfeltet. I arbeidslivet er kursene korte og mer målrettet mot faglig opplæring uten gjentatte samlinger, noe som medfører at studieforbundene i KD står for om lag hver tredje deltaker innenfor arbeidslivsrettede kurs, men kun tjue prosent av kursvirksomheten (10.455 kurs i 2023 og 282.464 timer). Det er betydelig aktivitet innenfor organisasjonskunnskap og andre emner som kvalifiserer til deltakelse i politikk og organisasjonsliv. Blant medlemsmassen til studieforbundene i KD finnes en stor andel forbundene som utgjør det organiserte arbeidslivet.

Studieforbundene er underlagt lov om voksenopplæring. Loven forvaltes av Kunnskapsdepartementet. I tillegg reguleres studieforbundene i KD og KUD under hver sin forskrift.

## Referanser


## Eksterne lenker
* Studieforbundet Næring og Samfunn
* Studieforbundet Kultur og Tradisjon
* Fremskrittspartiets Studieforbund (Lagt ned)
* Kristelig Studieforbund
* Funksjonshemmedes Studieforbund
* Idrettens Studieforbund 
* Kompetanseforbundet
* Kristelig Folkepartis Studieforbund
* Musikkens Studieforbund
* Samisk Studieforbund
* Senterpartiets Studieforbund
* Studieforbundet Solidaritet 
* Studieforbundet Aftenskolen
* Studieforbundet AOF (Konkurs, juli 2024)
* Studieforbundet Livslang Læring  (Tidligere Studieforbundet Folkeuniversitetet)
* Studieforbundet Natur og Miljø
* Venstres Opplysningsforbund
* Voksenopplæringsforbundet
* Voksenopplæringsloven
Harry Melling

**Harry Melling** (født 13. mars 1989 i London, England) er en engelsk skuespiller. Han er kanskje mest kjent for rollen som Dudleif Dumling i *[[Harry Potter]]*-filmene.

Melling ble utdannet som skuespiller ved Sue Nieto Theatre School i Nordvest-London, og begynte senere ved London Academy of Music and Dramatic Art, hvor hans produksjoner inkluderer *The Provoked Wife*, *King John*, *Antigone*, *Plenty and Sisterhood*. Melling er medlem av National Youth Theatre. Han er barnebarn av Patrick Troughton, som spilte en lege i science fiction-serien Doctor Who fra 1966 til 1969. Melling er også nevø av David Troughton og Michael Troughton som begge er skuespillere, og han er fetter av cricket-spiller Jim Troughton og skuespiller Sam Troughton.

Melling dukket opp i fem av de åtte Harry Potter-filmene som Harry Potters overvektige og bortskjemte fetter Dudley Dursley (Dudleif Dumling på norsk). Den 11. oktober 2009 ble det annonsert at Melling hadde mistet så mye vekt siden hans siste opptreden i Harry Potter-filmene at han var nærmest ugjenkjennelig, og at hans rolle som Dudley Dursley måtte nesten omarbeides før innspillingen av Harry Potter og Dødstalismanene Del 1. Melling opptrådte også i en episode av BBC-serien Merlin hvor han spilte en ung trollmann som heter Gilli, som akter å bruke magi for å hjelpe ham å vinne den legendariske turneringen i Camelot. Han spilte også i BBC-serien Just William. 

## Filmografi
* 2024 *[[Harvest (film fra 2024)|Harvest]]*
* 2020 *[[The Devil All the Time]]‎*
* 2010 *[[Harry Potter og dødstalismanene – del 1|Harry Potter og Dødstalismanene – Del 1]]*
* 2007 *[[Harry Potter og Føniksordenen (film)|Harry Potter og Føniksordenen]]*
* 2005 *[[Friends & Crocodiles]]* (TV-serie)
* 2004 *[[Harry Potter og Fangen fra Azkaban (film)|Harry Potter og Fangen fra Azkaban]]*
* 2002 *[[Harry Potter og Mysteriekammeret (film)|Harry Potter og Mysteriekammeret]]*
* 2001 *[[Harry Potter og De vises stein (film)|Harry Potter og De vises stein]]*

## Referanser


## Eksterne lenker
*
Kostymesyer

**Kostymesyer** er en håndverker som syr kostymer for for eksempel teater, film eller opera.

I Norge er utdannelsen til dette yrket i dag lagt til utdanningsprogrammet Design og håndverk. For å bli kostymesyer må elever gå to år på skole og gjennomføre to år i lære i en bedrift. Første skoleåret er Vg1 Design og håndverk og andre skoleåret er Vg2 Design og tekstil.

Kostymesyerfaget er (pr. 2016) med på Utdanningsdirektoratets liste over små og verneverdige håndverksfag. Dette innebærer blant annet at bedrifter innen faget mottar utvidet støtte fra fylkeskommunen når de tar inn nye lærlinger.

## Referanser


## Eksterne lenker
* Utdanning.no sin yrkesbeskrivelse av kostymesyer
* Design og håndverk – Kostymesyer
* Opplæringskontoret for søm og små verneverdige fag 
* JobbFeber
Addisjon

**Addisjon** er en matematisk operasjon som representerer det totale antall objekter i en samling. Symbolet for addisjon er plusstegnet (**+**).

For eksempel, i bildet til høyre er det 3 + 2 epler, som betyr tre epler og to epler sammen. Dette gir totalt 5 epler, så 3 + 2 = 5. Tallene som adderes kalles addender. Addisjon kan representere kombinasjon av mange fysiske og abstrakte størrelser, via mange ulike typer objekter: negative tall, brøker, irrasjonelle tall, vektorer, desimaler, funksjoner, matriser og mer.

Addisjon har flere viktige egenskaper. Blant annet er addisjon en kommutativ operasjon, slik at 1 + 2 = 2 + 1. Den er også assosiativ, som vil si at rekkefølgen addisjoner foretas i, ikke spiller noen rolle: (1 + 2) + 3 = 1 + (2 + 3). Og dersom vi adderer null til et tall endres ikke tallet:  2 + 0 = 0 + 2 = 2. Null kalles derfor identitetselementet til addisjon.
 
I aritmetikken er addisjon en av de fire grunnleggende regneartene.

## Eksterne lenker
*
Marinedepartementet (USA)

**Marinedepartementet** (*Department of the Navy*) er et departement underlagt det amerikanske Krigsdepartementet. Departementet ble opprettet ved lov av 30. april 1798 for å gi administrativ og teknisk støtte og sivil kontroll over den amerikanske marinen og marinekorpset. Departementet ledes av marineministeren (*Secretary of the Navy*) og visemarineministeren (*Undersecretary of the Navy*).

Marinedepartementet var opprinnelig et selvstendig departement i USAs regjering, sidestilt med Krigsdepartementet som inneholdt hæren, men disse ble underlagt det felles Forsvarsdepartementet da dette ble opprettet i 1947.

Marinedepartementet har administrative og tekniske oppgaver, og inngår ikke i den operative kommandokjeden. Blant oppgavene er rekruttering og trening av militært og sivilt personell, utstyr og logistikk, konstruksjon og vedlikehold av skip og fly og mobilisering og demobilisering av flåten.

Departementet styrer to separate forsvarsgrener, Marinen og Marinekorpset, som sammen utgjør «de operative styrkene» (*operating forces*). I tillegg kommer «landetablissementene» (*shore establishment*) med en rekke marinebaser, marineverft, depoter, skoler, sykehus osv.

De øverste militære lederne i departementet er sjefen for marineoperasjoner (*Chief of Naval Operations*), en firestjerners admiral som er øverstkommanderende i Marinen, og kommandanten for Marinekorpset (*Commandant of the Marine Corps*), en firestjerners general som er øverstkommanderende i Marinekorpset. Begge disse er medlem av Den militære sjefsnemnd (*Joint Chiefs of Staff*).

## Referanser


## Eksterne lenker
* Departementets hovedkvarter
Storurmaker

En **storurmaker** er en håndverker som lager, vedlikeholder og reparer alle typer ur, spesielt mekaniske tårn- og kirkeur, veggur og gulvur.

## Virksomhet
Storurmakerens spesialitet er reparasjon og vedlikehold av mekaniske tårnurverk, slike som er i kirketårn og andre monumentalbygg. Fagmannen kan også ta seg av mekaniske gulvur og veggur. Mange tårnur står stille fordi det har manglet håndverkere med de rette kunnskapene. En storurmaker kan utrette mye med noen dråper olje av rette type på rette sted.

## Utdanning
I Norge i dag er utdannelsen til dette yrket innen utdanningsprogrammet design og håndverk. Kandidatene må gå to år på skole og to år i lære ute i bedrift. Første skoleåret er Vg1 design og håndverk. Andre året er vg2 ur- og instrumentmaker.  Siden faget ble regulert i 1997 er det ingen som har avlagt svenneprøve.

Storurmakerfaget er (pr. 2016) med på Utdanningsdirektoratets liste over små og verneverdige håndverksfag. Dette innebærer blant annet at bedrifter innen faget mottar utvidet støtte fra fylkeskommunen når de tar inn nye lærlinger.

## Se også
* Urmaker
* Håndverksfag og håndverksteknikker

## Referanser


## Eksterne lenker
* Utdanning.no sin yrkesbeskrivelse av storurmaker 
* Opplæringskontoret for søm og små verneverdige fag 
* Design og håndverk – Storurmaker
Subtraksjon

**Subtraksjon** er en av de grunnleggende regneartene (operasjonene) innenfor aritmetikken og kalles ofte også **minus**.

Symbolet for subtraksjon er &minus; eller den litt kortere - i digitale sammenhenger. Tidligere var også ÷ brukt som minustegn. Den er fremdeles å finne noen steder, som f.eks. med prosenter i salgsplakater (÷25 %). Dette kan imidlertid være forvirrende fordi ÷ også brukes om divisjon (deletegn) på kalkulatorer.

Ved subtraksjon trekkes et tall (*subtrahend*) fra et annet tall (*minuend*), slik at man får en *differanse*.

Subtraksjon er ekvivalent med addisjon av et negativt tall.

## Referanser


## Eksterne lenker
*
Multiplikasjon

**Multiplikasjon** eller **ganging** er en av de fire grunnleggende regneartene (operasjonene) innenfor aritmetikken. Tall som multipliseres med hverandre, kalles faktorer. Resultatet av en multiplikasjon kalles et produkt.

Man kan tenke på multiplikasjon som gjentatt addisjon. For eksempel kan 4 \cdot 3 skrives som:
: 4 + 4 + 4 = 12
eller
: 3 + 3 + 3 + 3 = 12
Man kan også se på multiplikasjon som en måte å telle objekter på der objektene er organisert i et rektangel eller som en måte å finne arealet av et gitt rektangel. 

*Den lille [[multiplikasjonstabell]]en* er samlingen av alle heltallige multiplikasjoner av to tall mellom 1 og 10. Denne tabellen er standard lærestoff (puggestoff) i grunnskolen.

Multiplikasjon er også definert for andre type tall, slik som komplekse tall og for mer abstrakte strukturer, som matriser. Den inverse operasjonen av multiplikasjon er divisjon.

## Produktoperatoren
Prikkoperatoren (\cdot) og kryssoperator (×) brukes som produktoperatorer og angir at de matematiske objektene til venstre og høyre for symbolet skal multipliseres.

**&Pi;** (stor pi) brukes som gjentagende produktoperator og angir at matematiske objekter skal multipliseres i en produktserie. I noen tilfeller også kalt en produktsum.

Et eksempel på en produktserie er
:\prod _{k = 1} ^{n} x_k = x_1 x_2 x_3 x_4 ... x_{n - 1} x_n

## Multiplikasjonsregler
Det finnes flere multiplikasjonsregler.
#Brøker multipliseres ved å multiplisere tellere og nevnere hver for seg:
#:\frac{a}{b}\cdot \frac{c}{d} = \frac{a\cdot c}{b\cdot d}
#:Eksempel: \frac{2}{3}\cdot \frac{4}{5} = \frac{2\cdot 4}{3\cdot 5} = \frac{8}{15}
#En potensregel som sier at en potens ganget med en annen potens av samme grunntall er lik en potens med samme grunntall og eksponent lik summen av eksponentene i de to første potensene.
#:Eksempel: a^x\cdot\ a^y = a^{x+y}
#En regneregel for kvadratrøtter, for positive tall, som sier at kvadratroten av et produkt er lik produktet av kvadratrøttene av faktorene i produktet.
#:Eksempel: \sqrt{x\cdot y}=\sqrt{x}\cdot\sqrt{y}
#Regneregler for multiplikasjonsuttrykk:
#:(a + b)^2 = a^2 + 2ab + b^2
#:(a - b)^2 = a^2 - 2ab + b^2
#:(a + b)(a - b) = a^2 - b^2

## Eksterne lenker
*
Pius VI

**Pius VI** (født 27. desember 1717 i Cesena i Kirkestaten, død 29. august 1799 i Valence i den  franske republikk) var pave fra 22. februar 1775 til sin død. 

## Liv og virke
Pius VI ble født som Gianangelo Braschi og fikk sin utdanning av jesuittene. Han var forlovet, men bestemte seg for å bli prest i stedet for å gifte seg. Han ble kardinal i 1773, etter å ha hatt ulike stillinger i Vatikanet. Ble valgt til pave i 1775, tross motstand fra bl.a. styresmaktene i Spania, Portugal og Frankrike, som ikke likte hans påståtte støtte til jesuittene. Pius VI friga jesuitter som den tidligere paven, Klemens XIV, hadde fengslet. 

Han hadde flere motstandere i sin periode som pave, slik som keiser Joseph II og Napoleon.

Han ble arrestert i en alder av 82, og sendt til Frankrike. Han døde i eksil.

## Episkopalgenealogi
Hans episkopalgenealogi er:
* Kardinal Scipione Rebiba (1504-1577) 
* Kardinal Giulio Antonio Santori (1532-1602) * bispeviet 1566
* Kardinal Girolamo Bernerio (1540-1611) *1586
* Erkebiskop Galeazzo Sanvitale (1566-1622) *1604
* Kardinal Ludovico Ludovisi  (1595-1632) *1621
* Kardinal Luigi Caetani (1595-1642) *1622
* Kardinal Ulderico Carpegna (1595-1679) *1630
* Kardinal Paluzzo Paluzzi Altieri degli Albertoni (1623-1698) *1666
* Pave Benedikt XIII (1649-1730) *1675
* Pave Benedikt XIV (1675-1758) *1724
* Pave Klemens XIII (1693-1769) *1743
* Kardinal Giovanni Francesco Albani (1720-1803) *1760
* *Pave Pius VI* (1717-1799) *1775

## Referanser
Filigranssølvsmed

En **filigranssølvsmed** er en håndverker som lager filigransarbeider, det vil si metallgjenstander der tynne tråder og små kuler er loddet sammen til en helhet.  Det mest kjente eksempelet er kanskje smykker av tråder i sølv og gull, da spesielt søljer til bunader.

Håndverket har flere tusen år gamle tradisjoner, blant annet fra Asia og middelhavsområdet. Ordet filigran kommer fra latin *filium*, som betyr tråd, og *granum*, som betyr korn. I Norge har filigransarbeider også blitt kalt *viraverk*.

## Utdanning
I Norge på 2000-tallet kan man utdanne seg til dette yrket på videregående skole, innen utdanningsprogrammet design og håndverk. Du må gå to år på skole og to år i lære ute i bedrift. Første skoleåret er Vg1 Design og håndverk og andre skoleåret er Vg2 Design og gullsmedhåndverk. Tidligere var faget en del av gullsmedfaget, og ble lagt inn under lov om fagopplæring i 1953.

Filigranssølvsmedfaget er (pr. 2016) med på Utdanningsdirektoratets liste over små og verneverdige håndverksfag. Dette innebærer blant annet at bedrifter innen faget mottar utvidet støtte fra fylkeskommunen når de tar inn nye lærlinger.

## Referanser


## Eksterne lenker
* Design og håndverk – Filigransarbeider
* Opplæringskontoret for søm og små verneverdige fag 
* Mesterregisteret
Absolutt avvik

**Absolutte avvik** til et element i et datasett er den absolutte differensen mellom dette elementet og et gitt punkt. Vanligvis er punktet som avviket beregnes i forhold til enten medianen eller det aritmetiske gjennomsnittet av datasettet.

**Gjennomsnittlig absolutt avvik** til et datasett er gjennomsnittet av det absoluttet avviket til hvert element i datasettet. Dette er et mål på statistisk spredning.

Det gjennomsnittlige absolutte avviket til mengden {*x*1, *x*2, ..., *x**n*} er:
:\frac{\sum_{i=1}^{n} |x_i-\hat{x}|}{n}
hvor \hat{x} er det valgte målet for sentraltendensen til mengden og som det gjennomsnittlige absolutte avviket beregnes i forhold til.

Medianen er det punktet som minimerer det gjennomsnittlige absolutte avviket til et datasett. For eksempel, for mengden {1,2,2,4,6}, er medianen 2 mens gjennomsnittet er&nbsp;3. Det gjennomsnittlige absolutte avviket fra medianen er (1+0+0+2+4)/5&nbsp;=&nbsp;1,4 mens det gjennomsnittlige absolutte avviket fra gjennomsnittet (noen ganger kalt **gjennomsnittsavvik**) er (2+1+1+1+3)/5&nbsp;=&nbsp;1,6.

Generelt er det gjennomsnittlige absolutte avviket fra gjennomsnittet mellom en og to ganger større enn det gjennomsnittlige absoluttet avviket fra medianen. Det gjennomsnittlige absoluttet avviket er også alltid mindre enn eller lik standardavviket.

## Referanser
Den militære sjefsnemnd (USA)

**Den militære sjefsnemnd** (*Joint Chiefs of Staff*) er et råd bestående av USAs øverste militære embetsmenn som fungerer som den amerikanske presidentens militære rådgivere. Nemnden har ikke operativ myndighet over militære styrker; den operative kommandokjeden løper fra presidenten og forsvarsministeren direkte til de ni felles hovedkommandoene. Sjefsnemnden skal imidlertid gi råd til presidenten og forsvarsministeren, og formannen for nemnden har høyest rang av alle militære offiserer og regnes som USAs forsvarssjef.

## Medlemmer

*Formannen for Den militære sjefsnemnd (*[[Chairman of the Joint Chiefs of Staff]]*)
*Viseformann for Den militære sjefsnemnd (*Vice Chairman of the Joint Chiefs of Staff*)
*Stabssjefen for Armeen (*Chief of Staff of the Army*) – øverste offiser i Armeen
*Sjefen for marineoperasjoner (*Chief of Naval Operations*) – øverste offiser i Marinen
*Kommandanten for Marinekorpset (*Commandant of the Marine Corps*) – øverste offiser i Marinekorpset
*Stabssjefen for Flyvåpenet (*Chief of Staff of the Air Force*) – øverste offiser i Flyvåpenet
*Sjefen for Nasjonalgardebyrået (*Chief of the National Guard Bureau*) – øverste offiser i Nasjonalgardebyrået

## Eksterne lenker
*
Absolutt differens

**Absolutt differens** er absoluttverdien til differensen mellom to tall, det vil si forskjellen mellom to tall hvor en ser bort fra fortegnet, slik at resultatet alltid er større enn eller likt null. Matematisk noteres den absolutte differensen mellom *x* og *y* som |x-y|. Følgende er alltid sant:
:|x-y| = |y-x| \ge 0
Sølvsmed

En **sølvsmed** er en håndverker som jobber med gjenstander i sølv.  Utdanningen i Norge er to år i skole og to år i lære i bedrift.

Tradisjonene for å smi og forsire i sølv er svært gamle i Norge. Dette bekreftes av en rekke gamle arvestykker som er datert helt tilbake til middelalderen, som drikkehorn eller brudekroner. 

Da sølvgruvene på Kongsberg ble funnet, ble det nedlagt forbud mot at sølv herfra skulle sendes noe annet sted enn til kongen i København. Allikevel greide bøndene og kunsthåndverkerne i dalene omkring å smugle ut en god del av kongsbergsølvet, slik at de hadde noe å arbeide med. I årenes løp kom det innflyttere til Telemark fra Tyskland som hadde med seg solide håndverkstradisjoner. En av de mest kjente er Michel Mandt, som fikk en stor etterslekt av begavede kunsthåndverkere i Vest-Telemark. 

I dag smis det i sølv på tradisjonell basis i Telemark og Setesdal. Sølvsmedlinja ligger i Valle, og er knyttet til Setesdal videregående skole.

## Utdanning
I Norge i dag er utdannelsen til dette yrket innen utdanningsprogrammet Design og håndverk. Du må gå to år på skole og to år i lære ute i bedrift. Første skoleåret er Vg1 Design og håndverk og andre skoleåret er Vg2 Design og gullsmedhåndverk.

Sølvsmedfaget er (pr. 2016) med på Utdanningsdirektoratets liste over små og verneverdige håndverksfag. Dette innebærer blant annet at bedrifter innen faget mottar utvidet støtte fra fylkeskommunen når de tar inn nye lærlinger.

## Se også
* Gullsmed
* Juvelér

## Referanser


## Eksterne lenker
* Utdanning.no sin yrkesbeskrivelse av sølvsmed
* Utdanning.no sin yrkesbeskrivelse av filigranssølvsmed
* Design og håndverk – Sølvsmed
* Opplæringskontoret for søm og små verneverdige fag
Maskør- og parykkmaker

En **maskør- og parykkmaker** er en håndverker som lager parykker og løshår, skjegg, barter, masker og lignende til teater, opera og film.

## Utdanning
I Norge i dag er utdannelsen til dette yrket innen utdanningsprogrammet design og håndverk. Elever må gå et år på skole og tre år i lære i bedrift eller man kan ta frisørfaget andre året for så å gå ut i lære. Grunnen til at det er mulig å ta frisørfaget er at man da lærer klipping, farging osv. Første skoleåret er Vg1 design og håndverk.

Maskør- og parykkmakerfaget er (pr. 2016) med på Utdanningsdirektoratets liste over små og verneverdige håndverksfag. Dette innebærer blant annet at bedrifter innen faget mottar utvidet støtte fra fylkeskommunen når de tar inn nye lærlinger.

## Referanser


## Eksterne lenker
* Utdanning.no sin yrkesbeskrivelse av maskør- og parykkmaker
* Design og håndverk – Maskør og parykkmaker
* Opplæringskontoret for søm og små verneverdige fag
Erik Ødegaard

**Erik Ødegaard** (født 1969) er en norsk maler og  illustratør. Han har studert filosofi og litteratur ved Universitetet i Tromsø (1991–1993) og illustrasjon ved Academy of Art College i San Francisco i USA (1996–2000). Erik Ødegaard har jobbet med en rekke kunstuttrykk, alt fra malerier til digital grafikk. Ødegaard har illustrert flere bøker for Aschehoug forlag, Cappelen Forlag og Gyldendal Norsk Forlag, bl.a. Arne Svingens barnebok *[[De tøffeste gutta]]*. Han er representert på Inferno Gallery i Oakland, CA og Speilbildet Galleri i Bærum.

## Eksterne lenker
* Erik Ødegaards hjemmeside
* Malerier og biografi på amerikanske nettsted
Ѕ

:*Denne artikkelen omhandler den kyrilliske bokstaven *'Ѕ**. For den latinske bokstaven av samme utseende, se [[S]].''

**Ѕ** ([[minuskel]]: **ѕ''') er en bokstav i det kyrilliske alfabetet, brukt i makedonsk der den representerer lyden [dz]; den fantes imidlertid allerede i det tidlige kyrilliske alfabetet.

HTML-koden er `&amp;#1029;` for stor bokstav, og `&amp;#1109;` for liten bokstav.
З

:*Denne artikkelen omhandler den kyrilliske boksaven *'З**. For tallet med likt utseende, se [[3 (tall)]], for årstallet, se [[3]].''

**З** ([[minuskel]]: **з*') er en bokstav i [[det kyrilliske alfabetet]], som representerer konsonanten [z]. Den uttales som en stemt *s* [z], utenom i slutten av ord, der den uttales som vanlig *s''.

Fra 1957 til 1986, ble en bokstav brukt sammen med det latinske alfabetet for å skrive zhuang. I 1986 ble zhuang sin ortografi endret, slik at den ble ASCII-kompatibel, og з ble byttet ut med bokstaven j. Bokstaven ble brukt til å representere høy tone. 

I Unicode kodes з som U+1047 (&#X1047;) og U+1079 (&#X1079;).
И

**И** (minuskel: **и**) er en bokstav i det kyrilliske alfabetet, uttalt [] i russisk, eller [] i ukrainsk. Den ser ut som en speilvendt versjon av den latinske bokstaven *[[N]]*, og kommer fra den greske bokstaven eta (*Η*, *η*, uttalt [] i gammelgresk, men [] i moderne gresk).

Den er den tiende bokstaven i det russiske alfabetet, og den ellevte bokstaven i ukrainsk.
Kit Watkins

**Kit Watkins** (født 20. november 1953 i Virginia) er en amerikansk musiker kjent som tidligere keyboardist og låtskriver i det amerikanske  progrockbandet Happy the Man samt som tidligere keyboardist i det britiske bandet Camel. 

Watkins begynte å lære seg piano hjemme fra han var fem år og gjennom tenårene ble han drevet mot rockemusikk. Han var med på å starte en rekke lokale band hvor han spilte alle slags tangentinstrumenter og fløyte samt at han sang. Da Watkins var 18 år i 1971, ble han oppdaget for hans låtskriverevner og tatt med i Happy the Man som ble grunnlagt på det lokale universitetet. Og det var med dette bandet han utviklet seg som musiker og hvor han skrev, fremførte, arrangerte og produserte. I løpet av seks år hadde bandet gitt ut fem album.

I 1979 ble Kit Watkins med the britiske progrock-bandet Camel for å delta på innspilling av albumet *[[I Can See Your House from Here]]* og flere turnéer i England, Europa og Japan fra 1980 til slutten av 1982.

Kits solokarriere begynte i 1980 med et selvprodusert album som het *Labyrinth*, og var utgitt på hans eget plateselskap Azimuth Records. Han ga ut flere soloalbum i løpet av 1980-tallet, noen på sitt eget selskap og andre på større internasjonale plateselskaper. Kit Watkins' musikkstil har skiftet fokus fra album til album og han har omfattet varierte sjangere som progrock, elektronika, ambient, jazz og fusion. Noen av de musikalske forbildene er Brian Eno og Joni Mitchell. Kit Watkins har en variert musikkstil som gjør at han kan flytte fokus mellom albumene.

I 2001 fremførte Kit en konsert i Philadelphia for første gang etter 20 år. Han har nevnt på sin hjemmeside at han vil fortsette å fremføre spesielle konserter. Den siste utgivelsen hans kom i 2007 under navnet *The Works* og inneholder alle tidligere utgivelser på et medium. Watkins avslørte i et intervju i Aftenposten i juli 1982 at Terje Rypdal var en av hans store inspirasjonskilder.

## Referanser


## Eksterne lenker
* 
* Kit Watkins.com – Watkins offisielle hjemmeside 
* Allmusic.com – Biografi og diskografi
Glasshåndverker

En **glasshåndverker** (ofte kalt **glassblåser**) er en håndverker som former glass for pryd- og nyttegjenstander, og linseemner til optisk industri.  Faget er flere tusen år gammelt og er et håndverk.

I  Norge kan du ta fagbrev i glassblåsing, utdanningen er ett år på skole og tre år i lære i et glassblåserverksted. I utlandet finnes det glassblåserskoler som tar i mot norske studenter, for eksempel i Sverige og Danmark. Det er to hovedretninger du kan følge innen glassblåsing: Kunstglass og bruksglass, eller en kombinasjon av disse to.

Glasshåndverkerfaget er (pr. 2016) med på Utdanningsdirektoratets liste over små og verneverdige håndverksfag. Dette innebærer blant annet at bedrifter innen faget mottar utvidet støtte fra fylkeskommunen når de tar inn nye lærlinger.

## Referanser


## Se også
* Glassblåsing

## Eksterne lenker
* Utdanning.no sin yrkesbeskrivelse av glasshåndverker
* Opplæringskontoret for søm og små verneverdige fag 
* Arbeidsinnvandring til glassverkene på 1700-tallet, artikkel hos Norgeshistorie.no
Happy the Man

**Happy the Man** er et amerikansk band som ble stiftet 1972 i Virginia. Bandet hører sjangermessig til innen progressiv rock.

Bandet er regnet som et av de mest markante amerikanske progrockbandene og blir ofte sammenlignet med Yes og Genesis for deres harmoni, samt med Gentle Giant for deres komplekse komposisjoner. Likevel er lydbildet til Happy The Man langt unna disse bandene. Happy the Man har en egen sans for symfonisk drama, komplekse mellomspill, merkelige tidssignaturer og et jazzpreget, futuristisk og lunt lydbilde. Selv om deres store instrumentale verker er mer eller mindre usammenhengende så bærer bandet en innviende oppfølger til progrockens musikksamlere. 

Deres debutalbum fra 1977 med samme navn ble spilt inn med trommeslager Mike Beck og introduserte alle medlemmenes komposisjoner. Kit Watkins med symfonisk keyboard, Frank Wyatt med vokal på sine tekster og Stanley Whitaker med gitar og sin sans for humor på låtene *«Stumpy Meets the Firecracker in Stencil Forest»* og *«Knee Bitten Numphs in Limbo»*. Det nesten helt instrumentale oppfølgeralbumet *Crafty Hands* ble gitt ut i 1978 mens albumet *Better Late* ble spilt inn i 1979. Begge albumene var med forskjellige trommeslagere. 

Etter at *Better Late* ble spilt inn ble bandet oppløst. Kit Watkins gikk til det britiske progrockbandet Camel og spilte inn to album med dem før han startet med egne prosjekter. Noen album fra bandet ble trykket fra uavhengige plateselskap og ble utgitt etter oppløsningen. Happy The Man gikk sammen igjen til progrockfestivalen NEARfest med David Rosenthal på keyboards.

## Medlemmer
* Kit Watkins – keyboard, dro til Camel i 1979.
* Frank Wyatt – keyboard
* Stanley Whitaker – gitar og vokal
* Rick Kennel – bass
* Cliff Fortney – vokal, dro etter at bandet signerte med plateselskapet Arista.
* Mike Beck – trommeslager på debutalbumet *Happy the Man*.
* Ron Riddle – trommeslager på albumet *Crafty Hands"*.
* Coco Rousell – trommeslager på albumet *Better Late*.

## Diskografi
* 1976 – *Happy the Man*
* 1978 – *Crafty Hands*   
* 1984 – *3rd: Better Late...* (Live, spilt inn i 1979).
* 1978 – *Retrospective* (Samlealbum)
* 1978 – *Beginnings* (Samlealbum)
* 1994 – *Live*
* 1999 – *Death's Crown*
* 2004 – *The Muse Awakens*

## Eksterne lenker
* 
*
Bombarde

**Bombarden** er et musikkinstrument i treblåserfamilien. Den er et bretonsk folkemusikkinstrument, en slags konisk obo. Den er vanligvis stemt i B&#9837;, og kan spille en diatonisk skala over to oktaver.

Bombarden krever så mye pust at en bombardespiller ikke kan spille lenge om gangen. Dette passer bretonsk musikk hvor det ofte er bombardesolo som blir svart av resten av orkesteret; da kan bombardespilleren hente seg inn mens resten spiller svaret.
Dagfinn Sundsbø

**Dagfinn Sundsbø** (født 1946) er en norsk politiker (Sp).

Han vokste opp på gården Ersrud i Fet i Akershus. Han er yngre bror av Svein Sundsbø.

Sundsbø har handelsskole- og høgskoleutdannelse, og hadde administrative stillinger i Senterungdommen og Senterpartiet fra 1969 til 1976, og i Norges Bondelag fra 1980 til 2001. Fra 2001 til 2005 var han generalsekretær i Senterpartiet.

Sundsbø var medlem av Fet kommunestyre fra 1988 til 1991 og Akershus fylkesting fra 1992 til 2005.

Han møtte fast som vararepresentant til Stortinget fra Akershus fra 2005 til 2008, så lenge Åslaug Haga satt i Stoltenberg-regjeringen. Sundsbø var statssekretær for helse- og omsorgsminister Bjarne Håkon Hanssen fra 2008 til 2009 og for statsminister Jens Stoltenberg fra 2009 til 2012. Sundsbø var samtidig fylkesleder i Akershus senterparti fra 2008 til 2012.

Fra 2019 til 2023 var han medlem av Lillestrøm kommunestyre og Viken fylkesting.

## Referanser




## Eksterne lenker
* 
*
Ivar Skulstad

**Ivar Arne Skulstad** (født 16. mai 1953 i Eidskog) er en norsk politiker (Ap).

Skulstad er utdannet med realskole, handelsskole og befalsskole. Han arbeidet i forsvaret fra 1972&ndash;73 og ved Magnor Glassverk AS fra 1973&ndash;75. Deretter i NSB Reisebyrå 1975&ndash;88 som avdelingsleder og i Hedmark Energi AS 1988&ndash;99, der han var salgs- og markedssjef. Han var også ansattes representant i styret for Hedmark Energi AS.

I 1999 ble han valgt som ordfører i Eidskog kommune, og gjenvalgt i 2003. Han har vært medlem av kommunestyret 1979&ndash;2007 (varaordfører 83&ndash;87), der han hadde en rekke lederverv i forskjellige politiske komiteer, råd og utvalg.

Under Skulstads ledelse gikk kommunen gjennom en omorganisering og strukturendring med støtte fra alle partier. Gjennom enstemmige kommunestyrevedtak ble det lansert flere garantier, blant annet for rask medisinsk behandling og barnehageplass i løpet av én uke. Etter de høye strømprisene vinteren i forveien, la Skulstad i 2003 frem et forslag om at Glåmdalskommunene burde forhandle frem en strømavtale på vegne av innbyggerne, og dermed oppnå gunstigere pris. 6500 innbyggere i 7 kommuner benyttet seg av tilbudet. Ved kommunevalget i 2003 var Skulstad eneste ordførerkandidat i Eidskog, og ble gjenvalgt etter at Arbeiderpartiet oppnådde rent flertall av representantene i kommunestyret. 

Skulstad var også regionleder for Glåmdal Regionråd 2003&ndash;2005. Fra starten i 2001 og fra til 2008 har han vært styreleder i Eidskog Næringsservice KF. Skulstad har siden 1999 vært styreleder i Eidskog Boligstiftelse som har ansvar for å bygge og drifte omsorgsboliger i Eidskog. 

Ivar Skulstad ble valgt som vararepresentant til Stortinget fra Hedmark i 2005, og møtte fast på Stortinget mens Sylvia Brustad var i regjering. Han er tidligere medlem av Kontroll og konstitusjonskomiteen.

## Referanser


## Eksterne lenker
*
Thomas Breen

**Thomas Breen** (født 1972) er en norsk Ap-politiker fra Folldal i Innlandet. Han var stortingsrepresentant i stortingsperioden 2005–2009 og stortingsperioden 2009–2013, og fylkesråd i Hedmark fra 2015 til 2019.

I juli 2019 ble han ansatt som direktør for interesseorganisasjonen Norsk Vann. Etter fylkestingsvalget 2023 ble han valgt til fylkesordfører i Innlandet.

## Utdannelse
Breen er utdannet som bygningstekniker ved Gjøvik tekniske fagskole.

## Politiske verv
Breen satt i kommunestyret 1999-2005, og har vært styremedlem i Hedmark Ap. Han var varaordfører i hjemkommunen fra 2003 til han fra høsten 2005 møtte som vara for stortingsrepresentant Knut Storberget, som satt som justisminister. 

Ved stortingsvalget i 2005 ble Breen vararepresentant til Stortinget fra Hedmark. Fra det nye Stortinget ble konstituert høsten 2005 møtte Breen imidlertid fast som medlem i justiskomiteen, som vara for justisminister Storberget. Breen ble innvalgt på Stortinget som fast representant for Hedmark ved stortingsvalget 2009. Fra 2009 til 2013 var Breen medlem av finanskomiteen, valgkomiteen og helse- og omsorgskomiteen. Han stilte ikke til gjenvalg ved stortingsvalget i 2013. 

Thomas Breen var i perioden 2015–2019 fylkesråd for næring, folkehelse, tannhelse og likestilling i Hedmark fylkeskommune. 

Etter fylkestingsvalget 2023 ble han etter et valgteknisk samarbeid mellom Arbeiderpartiet, Høyre og Miljøpartiet De Grønne valgt til fylkesordfører i Innlandet. 

Høsten 2024 kom Breen i fokus da han frontet de tre samarbeidspartienes forslag om nedleggelse av Dokka videregående skole, Skarnes videregående skole, Nord-Gudbrandsdal vidaregåande skule, avdeling Lom, Nord-Gudbrandsdal vidaregåande skule, avdeling Dombås og studiestedene Flisa og Sønsterud ved Solør videregående skole. 

## Referanser


## Eksterne lenker
* 
* jus.no: ''Intervju med Breen i Advokatbladet''
Truls Wickholm

**Truls Aronsen Wickholm** (født 15. oktober 1978) er en norsk politiker (Ap). Han var fast møtende stortingsrepresentant i to perioder 2005–2013, statssekretær for arbeids- og inkluderingsminister Hadia Tajik fra oktober 2021 til mars 2022, og ordfører på Nesodden 2017–2021.

Fra 2020 er han medlem av Norges Banks representantskap. 

Han var fast møtende på Stortinget i tre perioder fra 2005 til 2017. Han ble valgt som vararepresentant til Stortinget fra Oslo fra og med 2005. I perioden 2005–09 møtte han som fast representant på Stortinget for daværende statsminister Jens Stoltenberg; i perioden 2009–13 møtte han fast mens Jonas Gahr Støre var i regjering. Etter stortingsvalget 2013 var han fast møtende på Stortinget fordi Jens Stoltenberg hadde permisjon for å være generalsekretær i NATO.

I Støres AP/SP-regjering fra oktober -21 var Truls Wickholm statssekretær for arbeids- og inkluderingsminister Hadia Tajik. Der gikk Truls av da Tajik ble erstattet med en settestatsråd grunnet pendlerboligsaken.

Truls Wickholm er utdannet energimontør med arbeidserfaring fra Hafslund/Oslo Energi, og kommer fra Holmlia. Han er tidligere fagligpolitisk ansvarlig og styremedlem i Oslo Arbeiderparti fra 2003 - 2013. Han var tidligere nestleder i AUF i Oslo og medlem av AUFs sentralstyre.

Wickholm er gift med Edina Ringdal.

## Referanser


## Eksterne lenker
* 
*
Erling Sande

:*For musikeren, se [[Erling Sande (musiker)]]*.

**Erling Sande** (født 1978) er en norsk politiker (Sp). I Stortingsvalget 2021 og 2025 ble han valgt inn for Sogn og Fjordane. Fra oktober 2023 til februar 2025 var han kommunal- og distriktsminister i Støre-regjeringen.  

Han var stortingsrepresentant for Sogn og Fjordane fra 2005 til 2013, da han møtte for statsråd Liv Signe Navarsete. Ved stortingsvalget 2021 ble Sande valgt til stortingsrepresentant på eget mandat.

## Liv og virke
Han vokste opp på gård i Davik og hadde en rekke verv i Senterungdommen i ungdomsårene. Sande var medlem av Bremanger kommunestyre 1999–2003 og Sogn og Fjordane fylkesting 1999–2007. I 2003 ble han medlem av fylkesutvalget og ansatt som politisk rådgiver for Senterpartiets stortingsgruppe.

I 2005 ble han stortingsrepresentant for Sogn og Fjordane, da han rykket inn som vararepresentant for statsråd Liv Signe Navarsete. Sande var leder i Stortingets energi- og miljøkomité 2009–2013 og nestleder i Senterpartiets stortingsgruppe 2009–2010. Han søkte ikke gjenvalg til Stortinget i 2013.

I 2013 ble Sande konserndirektør for strategi og utvikling i Sogn og Fjordane Energi på Sandane.

Han er utdannet cand.mag. med mellomfag i historie og samfunnsgeografi og grunnfag i sammenlignende politikk fra Universitetet i Bergen. Han bor med sin familie på Vereide i Gloppen kommune.

## Stortingskomitéer
* 2021&ndash;2025: Leder av Transport- og kommunikasjonskomiteen
* 2009&ndash;2013: Leder av Energi- og miljøkomiteen
* 2007&ndash;2009: Medlem av Energi- og miljøkomiteen
* 2005&ndash;2007: 2. nestleder i Familie- og kulturkomiteen

## Referanser


## Eksterne lenker
* 
* 
*
Arild Grande

**Arild Aglen Grande** (tidligere gift Stokkan, født 1978) er en norsk politiker (Ap).

Han vokste opp på Ytterøy i Levanger kommune. Han er utdannet innen kirkemusikk fra Institutt for musikk ved Norges teknisk-naturvitenskapelige universitet, og arbeidet som organist i Levanger 2000–2005.

Han var 1. vararepresentant til Stortinget fra Nord-Trøndelag 2005–2009, og møtte fast for statsråd Bjarne Håkon Hanssen hele perioden. Grande var innvalgt på eget mandat fra 2009 til 2021. Han var medlem av Stortingets kommunal- og forvaltningskomité 2005–2009, og fra 2009 til 2017 satt han i Stortingets familie- og kulturkomité som partiets familiepolitiske talsmann.

Grande var fylkessekretær 1997–2000 og fylkesleder 2000–2002 i Nord-Trøndelag Arbeidernes ungdomsfylking (AUF), leder i Nord-Trøndelag Barne- og Ungdomsråd 2001–2002, medlem av Nord-Trøndelag fylkesting 2003–2005 og leder i fylkestingets utdannelses-, kultur- og helsekomité 2003–2005. Han ble høsten 2007 oppnevnt som leder av Mannspanelet, nedsatt av Barne- og likestillingsdepartementet i forbindelse med en ny stortingsmelding om menn og mannsroller.

## Referanser


## Eksterne lenker
* 
* 
*
Jackson Browne

**Clyde Jackson Browne** (født 9. oktober 1948 i Heidelberg, Tyskland) er en amerikansk musiker, gitarist, pianist og låtskriver.

## Diskografi
* 1972 *[[Jackson Browne (album)|Jackson Browne]]*
* 1973 *[[For Everyman]]*
* 1974 *[[Late for the Sky]]*
* 1976 *[[The Pretender]]*
* 1977 *[[Running on Empty]]*
* 1980 *[[Hold Out]]*
* 1983 *[[Lawyers in Love]]*
* 1986 *[[Lives in the Balance]]*
* 1989 *[[World in Motion]]*
* 1993 *[[I'm Alive]]*
* 1996 *[[Looking East]]*
* 1997 *[[The Next Voice You Hear: The Best of Jackson Browne]]* (samlealbum) 
* 1996 *[[Best of... Live]]* (utgitt i Australia)
* 2002 *[[The Naked Ride Home]]*
* 2004 *[[Very Best of Jackson Browne]]* (Dobbel-CD, samlealbum)

## Referanser

## Eksterne lenker
* 
* 
* 
*
Jackson Browne (album)

***Jackson Browne*** er Jackson Brownes første soloalbum, utgitt 2. januar 1972. Albumet ble produsert av Richard Sanford Orshoff.

Albumet oppnådde 53.-plass på Billboard-listen

## Sporliste
Singelplassering på Billboard-listen i parentes
#«Jamaica Say You Will»  
#«A Child in These Hills»
#«Song for Adam»         
#«Doctor My Eyes» (#8)       
#«From Silver Lake»      
#«Something Fine»        
#«Under the Falling Sky» 
#«Looking Into You»      
#«Rock Me on the Water» (#48)
#«My Opening Farewell»                         

Alle låtene er skrevet av Jackson Browne selv.

## Kilder
* 

## Eksterne lenker
*
Arne L. Haugen

**Arne L. Haugen** (født 1939) er en norsk politiker (A).

Han er en av de lengstsittende ordførere i Norge, og var ordfører i Meldal kommune, Sør-Trøndelag, fra 1979 til 2005. Han ble valgt som vararepresentant til Stortinget fra Sør-Trøndelag i 2005, og møtte fast mens Trond Giske var i regjering.

Haugen har skogbruksutdannelse, og drev egen gård inntil han ble heltidspolitiker. I 2006 ble han tildelt Kongens fortjenestemedalje i gull.

## Referanser


## Eksterne lenker
* 
*
Dag Ole Teigen

**Dag Ole Teigen** (født 10. august 1982 i Volda i Møre og Romsdal) er en norsk politiker (Ap). Han vokste opp på Fiskå i Vanylven i Møre og Romsdal, men er nå bosatt i Risør.

Han var vararepresentant til Stortinget for Hordaland 2005&ndash;2009, og møtte fast mens Anne-Grete Strøm-Erichsen var statsråd i Forsvarsdepartementet. Ved stortingsvalget 2009 var han fjerdekandidat for Ap i Hordaland, og fikk fast plass på Stortinget i perioden 2009&ndash;2013. 

Fra universitetene i Agder og Bergen er Teigen utdannet statsviter, med master i offentlig politikk og ledelse fra Universitetet i Agder (2014) og bachelor i kultur- og samfunnsvitenskap fra Universitetet i Bergen, sammenliknende politikk og samfunnsøkonomi (2004).

## Stortingskomiteer
* 2005&ndash;2009: medlem av Helse- og omsorgskomiteen
* 2009&ndash;2013: medlem av Finanskomiteen

## Verv
* 2005: organisatorisk nestleder i AUF i Hordaland
* 2003–2005: medlem av Fjell kommunestyre
* 2002–2003: leder i Sotra AUF
* 2001–2004: medlem av styret for Mensa Bergen

## Referanser


## Eksterne lenker
* 
*
Svein Gjelseth

**Svein Asbjørn Gjelseth** (født 2. februar 1950) er en norsk politiker (Ap). Han var stortingsrepresentant for Møre og Romsdal i perioden 2009-2013 og var medlem av kirke-, utdannings- og forskningskomiteen. 

Gjelseth var første vararepresentant fra 2005 til 2009 og møtte fast for Karita Bekkemellem i hennes statsrådtid (oktober 2005 – oktober 2007). Han var da medlem av transport- og kommunikasjonskomiteen.

Gjelseth var varaordfører i Herøy 1987–1989, og ordfører 1989–1995 og 1999–2003.

Gjelseth har utdanning som ingeniør/adjunkt, og fagbrev som mekaniker fra 1983. Gjelseth har vært fisker og maskinassistent på fiskebåter 1967–1970, mekaniker, konstruktør, driftsingeniør ved Smedvik Mek. Verksted 1974–1979, driftsingeniør ved Ulsteingruppen 1979–1983, lærer og hovedlærer ved Herøy videregående skole 1983–1989, konsulent ved Vekst Næringsutvikling AS 1996–1999, samt daglig leder ved Herøy Næringsforum 2004–2005.

## Referanser


## Eksterne lenker
* 
*
Nøytrino

Et **nøytrino** er en elementærpartikkel uten elektrisk ladning som første gang ble postulert av Wolfgang Pauli i 1931. Et nøytrino er et lepton, i likhet med elektronet. Symbol:  ν (*ny* = gresk n).
Vi kjenner i dag til tre nøytrino-typer. Elektron-nøytrinoet, myon-nøytrinoet og tau-nøytrinoet. Det er kjent at nøytrinoene har en viss masse, men det er ukjent hvor stor den er. Det at nøytrinoene har masse er et lenge etterlengtet avvik fra standardmodellen.

Nøytrinoer produseres i mange reaksjoner, særlig i partikkelhenfall. Det var faktisk gjennom et omhyggelig studium av radioaktive henfallsreaksjoner at fysikerne kunne slutte seg til nøytrinoets eksistens. Fordi det ble produsert mange nøytrinoer da universet var ungt, og fordi nøytrinoene påvirkes lite av annet stoff, er det mange av dem i verdensrommet i dag. Siden det er så mange av dem, kan de kanskje gi et viktig bidrag til den totale massen i verden selv om de er veldig lette, og således kanskje påvirke universets utvidelse.

I september 2011 indikerte forsøkene ved CERN at hastigheten til nøytrinoer kunne overgå lyshastigheten, men det ble ikke bekreftet av andre eksperimenter. I mars 2012 ble det kjent at en løs datakabel kan ha forårsaket feil i måleresultatene. Selv om lyset er raskere enn nøytrinoer i vakuum, er partiklene likevel raskere enn lyset når de passerer gjennom materie.

## Referanser




## Eksterne lenker
* W. Pauli, Liebe Radioaktive Damen und Herren, brev hvor nøytrinoet blir foreslått.
EM i curling 1999

**Curling-EM 1999** ble arrangert 9. desember – 16. desember 1999 i 
Chamonix i Frankrike. 

Det deltok 16 lag for herrer og 14 lag for kvinner. 

## Herrer

* Skottland vant 6-5 i finalen over Danmark
* Finland vant 9-4 i bronsefinalen over Sveits
* Danmark vant 11-4 i semifinalen over Finland
* Skottland vant 9-2 i semifinalen over Sveits
* Norge endte opp på 5.-plass med 5 seire og 3 tap
* Skottland endte opp med 7 seire og 1 tap 

På det norske laget spilte Pål Trulsen, Lars Vågberg, Flemming Davanger, Bent Ånund Ramsfjell og Ole Ingvaldsen.

## Kvinner

* Norge vant 5-4 i finalen over Sverige
* Sveits vant 9-5 i bronsefinalen over Sveits
* Sverige vant 7-5 i semifinalen over Skottland
* Norge vant 7-5 i semifinalen over Sveits
* Norge endte opp med 8 seire og 1 tap

## Eksterne lenker
WCF Statistics
Bassetthorn

**Bassetthorn** er et musikkinstrument blant treblåserne og hører hjemme i klarinettfamilien.

Bassetthornet er nært beslektet med klarinetten, men er større og har, i motsetning til den rette klarinetten, en bøy både ved munnstykket, og ved klokkestykket (eldre instrumenter har ofte en bøy på midten). Bassetthornet noteres i G-nøkkel som transponerende instrument og er stemt i F, med grunntone f, og kommer ofte utvidelse av dybderegisteret som gjør at den når ned på F en oktav dypere. Klangen ligner klarinettens, men er mørkere og mindre briljant. Bassetthornet og altklarinetten er svært like, men bassetthornet har trangere boring, noe som gjør den mer lik vanlig sopranklarinett. 

Det finnes lite musikk for instrumentet, men Mozart skrev bassetthornstemmer i mye av sin musikk. Han var også venn av Anton Stadler som spilte bassetthorn. På 1800-tallet skrev Felix Mendelssohn to stykker for bassetthorn, klarinett og piano (opus 113 og 114), men så var instrumentet nesten ubrukt før Richard Strauss brukte det i operaen «Elektra» og flere senere verk. På 1900-tallet skrev Karlheinz Stockhausen for bassetthorn og gav det blant annet en framtredende rolle i operasyklusen «Licht».
Selseng

**Selseng** er ei bygd i Sogndalsdalen i Sogndal kommune i Sogn og Fjordane. Den ligger ved nordenden av Dalavatnet, rundt 20&nbsp;kilometer nordvest for Sogndal sentrum. Riksvei 5 passerer forbi bygda.  
Navnet er todelt, og den første delen; *Sel* betyr seterhus, mens andre delen; *eng*, betyr åker.

Turisme og jordbruk er viktigste næringsveier. Fem kilometer nord for Selseng ligger Anestølen, hvor det drives stølsdrift med geiter. Stølen er et mye brukt turmål i sommerhalvåret. Der var tidligere salg av ost og tradisjonsmat, men nå kan man kjøpe ekte geitost på Selseng gardsysteri i stedet.

## Referanser
Eurasisk flygeekorn

**Eurasisk flygeekorn** eller **sibirsk flygeekorn** (*Pteromys volans*) er det eneste flygeekornet som forekommer i Europa.

Kroppen er 13,5–20,5&nbsp;cm lang og den buskete halen 9–14&nbsp;cm. Mellom fram- og bakbeina har den en flygehud som gjør at den kan glidefly fra tre til tre eller ned stammen på det samme treet. Pelsen er lysegrå, og de store øynene viser at dette dyret hovedsakelig er nattaktivt.

Arten foretrekker blandingsskog med gamle osper. Her finner den hakkespetthull som brukes både som bolig og til å lagre mat for vinteren. Et hull kan inneholde opptil fem liter føde, helst rakler fra or og bjørk, men også tynne kvister. Resten av året eter den mest planter som knopper, skudd, blad, frø, nøtter og bær, men den kan også røve fuglereir og ta egg og unger. Eurasisk flygeekorn formerer seg saktere enn ekorn og får ofte bare to kull i året med to–tre unger i hvert kull.  

Eurasisk flygeekorn er utbredt i det eurasiske barskogbeltet fra Finland, Estland og Latvia østover gjennom Russland, Mongolia og nordvestlige Kina til stillehavskysten inkludert Korea og nordøstlige Kina. Den finnes også på den russiske øya Sakhalin og den japanske øya Hokkaido.

## Litteratur
* 
* 
* 

## Eksterne lenker

*